മഴ ജാഗ്രത: പകര്ച്ച വ്യാധികള്ക്കെതിരെ ജാഗ്രത പുലര്ത്തണമെന്ന് ജില്ലാ മെഡിക്കല് ഓഫീസര് കോഴിക്കോട് : മഴക്കാലത്ത് പകര്ച്ച വ്യാധികള് പടരാനുള്ള സാധ്യത കൂടുതലുള്ളതിനാല് പൊതുജനങ്ങള് ജാഗ്രത പുലര്ത്തണമെന്ന് ജില്ലാ മെഡിക്കല് ഓഫീസര് ആരോഗ്യം ഡോ ജയശ്രീ വി അറിയിച്ചു. സംസ്ഥാനത്ത് പെയ്ത കനത്ത മഴയില് പല സ്ഥലങ്ങളിലും വെള്ളം കയറിയിട്ടുണ്ട്. വെള്ളക്കെട്ടുമായും മലിനജലവുമായുള്ള സമ്ബര്ക്കം എലിപ്പനി പോലുള്ള പകര്ച്ച വ്യാധികള് ബാധിക്കാന് കാരണമായേക്കുമെന്നതിനാല് വെള്ളം കയറിയ പ്രദേശങ്ങളില് താമസിക്കുന്നവരും രക്ഷാപ്രവര്ത്തനങ്ങളില് ഏര്പ്പെടുന്നവരും വെള്ളത്തില് ഇറങ്ങുകയും മാലിന്യങ്ങള് വൃത്തിയാക്കുകയും ചെയ്യുന്നവരും രോഗബാധയുണ്ടാകാതിരിക്കാനുള്ള എല്ലാ മുന്കരുതലുകളും എടുക്കാന് ശ്രദ്ധിക്കേണ്ടതാണ്. എലിപ്പനിയെ പ്രതിരോധിക്കുന്നതിനുള്ള ഫലപ്രദമായ മരുന്നായ ഡോക്സി സൈക്ലിന് എല്ലാ സര്ക്കാര് ആരോഗ്യ കേന്ദ്രങ്ങളിലും സൗജന്യമായി ലഭിക്കുന്നതാണ്. ആരോഗ്യ പ്രവര്ത്തകരുടെ നിര്ദ്ദേശാനുസരണം ഡോക്സി സൈക്ലിന് ഗുളിക കഴിക്കാന് രക്ഷാപ്രവര്ത്തനങ്ങളിലും ശുചീകരണ പ്രവര്ത്തനങ്ങളിലുമേര്പ്പെടുന്നവര് പ്രത്യേകം ശ്രദ്ധിക്കണം. ഇത് രോഗം വരാതിരിക്കാന് സഹായിക്കും. കൂടാതെ മുട്ടുവരെ മറയുന്ന പാദരക്ഷകള് , ഗ്ലാസ്, മാസ്ക് തുടങ്ങിയ വ്യക്തിഗത സുരക്ഷാ മാര്ഗങ്ങള് നിര്ബന്ധമായും ഉപയോഗിക്കണം. കുട്ടികളെ കെട്ടിക്കിടക്കുന്ന വെള്ളത്തിലും രോഗസാധ്യതയുള്ള സ്ഥലങ്ങളും കളിക്കാന് അനുവദിക്കരുത്. മലിന ജലവുമായി സമ്ബര്ക്കമുണ്ടായാല് കൈകളും കാലുകളും സോപ്പും വെള്ളവും ഉപയോഗിച്ച് ശരിയായി കഴുകണം. വ്യക്തിശുചിത്വം ജീവിതത്തിന്റെ ഭാഗമാക്കാന് എല്ലാവരും ശ്രദ്ധിക്കണം. വീട്ടുപരിസരത്തും പൊതു ഇടങ്ങളിലും എലി അടക്കമുള്ള രോഗാണു വാഹകരായ ജീവികള് പെരുകുന്നത് തടയുന്നതിന് വീടും പരിസരവും വൃത്തിയായി സൂക്ഷിക്കണം. മാലിന്യങ്ങള് ശാസ്ത്രീയമായി സംസ്കരിക്കണം. പൊതു സ്ഥലങ്ങളില് മാലിന്യങ്ങള് നിക്ഷേപിക്കുന്നത് കര്ശനമായി ഒഴിവാക്കുകയും അത്തരം പ്രവര്ത്തനങ്ങള് ശ്രദ്ധയില് പെട്ടാല് അധികൃതരെ വിവരമറിയിക്കുകയും ചെയ്യാന് നമുക്കെല്ലാം ഉത്തരവാദിത്വമുണ്ട്. ജന്തുക്കളില് നിന്ന് മനുഷ്യരിലേക്ക് പകരുന്ന ഒരു പകര്ച്ച വ്യാധിയാണ് എലിപ്പനി എന്ന പേരിലറിയപ്പെടുന്ന ലെപ്റ്റോ സ്പൈറോസിസ്. രോഗാണു വാഹകരായ എലി, നായ, പശു, ആട്,അണ്ണാന് തുടങ്ങിയ മൃഗങ്ങളുടെ മൂത്രമോ വിസര്ജ്യങ്ങളോ കലര്ന്ന വെള്ളവുമായി സമ്ബര്ക്കമുണ്ടാകുന്നതിലൂടെയാണ് ഈ രോഗം പകരുന്നത്. ശരീരത്തിലെ മുറിവുകള്, കണ്ണ്, മൂക്ക്, വായ എന്നിവയിലൂടെയെല്ലാം രോഗാണു മനുഷ്യ ശരീരത്തില് പ്രവേശിക്കുകയും രോഗമുണ്ടാക്കുകയും ചെയ്യാം. പെട്ടെന്നുണ്ടാകുന്ന ശക്തമായ പനി, വിറയലോട് കൂടിയ പനി, ശക്തമായ തലവേദന, പേശി വേദന, കണ്ണില് ചുവപ്പ് നിറമുണ്ടാകുക, കാല്മുട്ടിനു താഴെയുള്ള വേദന, നടുവേദന, ത്വക്കിലും കണ്ണിലും മഞ്ഞ നിറം, മഞ്ഞ മൂത്രം തുടങ്ങിയവയാണ് എലിപ്പനിയുടെ ലക്ഷണങ്ങള് . ശക്തമായ പനിയോടൊപ്പം മഞ്ഞപ്പിത്തം കൂടിയുണ്ടെങ്കില് എലിപ്പനിയാണെന്ന് സംശയിക്കാം. ചിലരില് വയറുവേദന, വയറിളക്കം,ഛര്ദ്ദി, തൊലിപ്പുറത്തെ ചുവന്ന പാടുകള് എന്നിവ കണ്ടേക്കാം. എലിപ്പനി സങ്കീര്ണ്ണമായി കരളിന്റെയും വൃക്കകളുടെയും പ്രവര്ത്തനത്തെ ഗുരുതരമായി ബാധിക്കുകയും മരണം സംഭവിക്കുകയും ചെയ്തേക്കാം. അതുകൊണ്ട് ഏതെങ്കിലും രോഗലക്ഷണങ്ങള് കണ്ടാല് തുടക്കത്തില് തന്നെ ചികിത്സ തേടാന് എല്ലാവരും ശ്രദ്ധിക്കണം. കോവിഡിനെ തടയുന്നതിനുള്ള വ്യക്തിഗതവും സാമൂഹികവുമായ ജാഗ്രതയോടൊപ്പം മറ്റു പകര്ച്ച വ്യാധികളെയും നാം ഗൗരവത്തോടെ കാണുകയും ആവശ്യമായ പ്രതിരോധ മാര്ഗങ്ങള് സ്വീകരിക്കുകയും ചെയ്യേണ്ടത് അത്യാവശ്യമാണ്. ആരോഗ്യ വകുപ്പ് നടത്തുന്ന ആരോഗ്യ ജാഗ്രതാ പ്രവര്ത്തനങ്ങളില് എല്ലാവരുടെയും പങ്കാളിത്തവും സഹകരണവുമുണ്ടാകണമെന്ന് ഡി എം ഒ അഭ്യര്ത്ഥിച്ചു. Rain alert: District Medical Officer warns against contagious diseases